Aanlyn skole is hier om te bly!Argieffoto (Foto: Steven Weirather/Pixabay) Die aanlyn skool Breinlyn beskryf onlangse nuusberigte wat daarop sinspeel dat hierdie tipe skole leerders gefaal het, as misleidend en betreurenswaardig. Naweekkoerante het onlangs daarop gewys dat baie leerders wat tydens die Covid-19-tydperk by aanlyn skole aangesluit het, agtergeraak het met hul akademie en wanneer hulle weer na gewone skole sou terugkeer, hulle by laer grade moet aansluit om op te vang. Breinlyn se uitvoerende hoof, Coleen Cronje, sê dit is nie akkuraat of regverdig om aanlyn skole op die ondervinding van slegs ŉ paar te oordeel nie. “Die werklikheid is dat baie leerders nie by tradisionele skole inpas nie en dieselfde geld ook vir sekere leerders wat by aanlyn skole aanklop. Dit beteken egter nie dat aanlyn skole as ŉ ‘ondersteuning’ gesien moet word nie, aangesien Breinlyn se matrikulante gedurende die laaste vyf jaar telkemale hoër as die nasionale slaagsyfer van die departement van onderwys presteer het. Dit is ŉ baie duidelike teken dat matrikulante wat by aanlyn skole onderrig ontvang suksesvol is en ook by enige tersiêre instansie met selfvertroue kan aanklop,” vertel Cronje. Cronje voeg by aanlyn skole is eintlik ligjare voor tradisionele skole wanneer dit by die gebruik van tegnologie kom en ook om leerders op die Vierde Nywerheidsrewolusie voor te berei. “Aanlyn skole gebruik die nuutste tegnologie en ander innoverende platforms om graad R – 12 leerders toegang tot onderrig te gee, veral waar daar ŉ groot nood bestaan. Daar word geraam dat 40% van leerders wat met graad 1 by tradisionele skole begin, nooit graad 12 klaarmaak nie, as gevolg van ŉ hele aantal faktore. Dit is dus baie duidelik dat alternatiewe skoolopsies daar gestel moet word om seker te maak dat hierdie leerders nie in die niet verdwyn nie.” Aanlyn onderwys is reeds deur skole en universiteite reg oor die land en wêreld aanvaar. Cronje se daar is nagenoeg 31,8 miljoen Suid-Afrikaners wat toegang tot die internet het, waarvan 28,9 miljoen aktiewe selfoongebruikers is. Sy sê dit is daarom van belang dat toegang tot aanlyn klaskamers prioriteit geniet. “Mens moet besef dat tradisionele skole glad nie in die behoefte van leerders wat die Vierde Nywerheidsrewolusie betree, voorsien nie. Hierdie skole moet egter begin om aktief met tegnologie om te gaan en die oudmodiese kurrikulum aan te pas om vir die toekoms voor te berei.” Volgens Cronje het Breinlyn in 1996 as ŉ tuisonderrig skool begin, maar deur tegnologie met ope arms te verwelkom het dit intussen die eerste aanlyn skool geword wat by die IEB (Independent Examinations Board) geregistreer is. Cronje meen hierdie verhouding het baie tot die sukses van Breinlyn se graad 12-leerders bygedra. “Ons slaagsyfer was die afgelope paar jaar deurlopend bo 80% en tydens die Covid-19-jaar, 2020, was dit selfs nog hoër as dié van die departement van onderwys. Dit is ŉ baie duidelike aanduiding dat leerders wat gemotiveerd is om hulle voete by aanlyn skole te vind, suksesvol is. Hulle is baie ambisieuse en dapper individue wat hard werk om hulle persoonlike doelwitte te bereik. Hulle word beslis nie met ŉ lepel gevoer om akademiese sukses te bereik nie, vertel Cronje. Leerders wat van tradisionele skole na Breinlyn oorgeskuif het, het sommige tog die eerste kwartaal of twee gestoei, maar daarna regtig aangepas en presteer, aldus Cronje. Leerders word aangemoedig om vaardighede aan te leer wat help dat hulle onafhanklik en pligsgetrou is, krities dink en hulle kennis prakties aanwend. As ŉ aanlyn skool het Breinlyn ŉ hele paar prosesse daargestel om seker te maak sy assessering is op standaard: Cronje sê dit is belangrik dat aanlyn skole ook die nodige ondersteuning van die departement van onderwys ontvang om te registreer sodat hulle met ander rolspelers kan gesels oor volhoubare ondersteuning vir leerders in hierdie omgewing. Dit sluit in die laer koste van data en tegnologiese toerusting. Volgens Cronje is van die onlangse nuusberigte krities oor die rol van aanlyn skole juis omdat hulle nie by die departement geregistreer is nie. “Aanlynskole poog nou al baie jare om die departement te oorreed om hulle te registreer. Umalusi is ook telkemale genoodsaak om dit te oorweeg en ek self was sedert 1996 deel van hierdie vergaderings waar ons inligting aan hierdie organisasies moes verskaf, maar sonder sukses.” Cronje sê ŉ ander benadering, veral vanaf die departement, is noodsaaklik. “Dit is baie hartseer dat die departement van onderwys eerder as om gesprekke te voer en ondersteuning te bied, aanlyn skole met ŉ stok slaan. Aanlyn skole is gereed om met alle rolspelers te praat om hierdie belangrike gedeelte van die onderwyssektor te bevorder. Dit sluit in om samesprekings rondom wetgewing, registrasie en gehoorsaamheid aan regulasies te bespreek,” sluit Cronje af.